1. Lemin 4H-yhdistys, loppuraportti 5.5.2020
2. Tapahtumatuottajavalmennus, hanketunnus 40394
3. Hankekuvauksen tiivistelmä (hankehakemuksesta)

Hankkeen tavoitteena on kannustaa nuoria ideoimaan ja tuottamaan itselleen mieluisia tapahtumia aikuisten valmentamina. Hankkeella pyritään kokemuksellinen oppimisen kautta tuomaan esille nuoren työpanoksen merkitys tapahtuman tuottamisprosessissa sekä ryhmäytymisen että vastuunottamisen merkitys. Hankkeella pyritään ehkäisemään nuorten syrjäytymistä ja lisäämään nuoren osallisuutta.

Tapahtumatuottaja hanke on kaksivuotinen. Tarkoitus on, että yhden nuoren sitoutuminen valmennukseen kestää noin vuoden ja sen jälkeen nuori voi jäädä mukaan ohjaamaan seuraavan vuoden valmennettavia. Näin hankkeeseen pääsee osallistumaan mahdollisimman moni halukas (tavoite 40 nuorta/vuosi ja yhteensä 80 nuorta kahden vuoden aikana). Ikäjakauma hankkeeseen osallistuvilla nuorilla on noin 15-19 vuotta. Nuorista koottu ryhmä (tavoite n. 10-15 nuorta/ryhmä ja yhteensä 4 ryhmää/vuosi) suunnittelee, toteuttaa ja vastaa tapahtumakokonaisuudesta itse. Kahden vuoden aikana on tarkoitus toteuttaa vähintään kaksi isompaa tapahtumaa, ja neljä pienempää tapahtumaa sekä 1-2 kansainvälistä tapahtumaa.

Valmennusprosessi koostuu yhteisistä valmennusryhmän kontaktitapaamisista, pienempien tiimien osa-alue projekteista sekä itsenäisistä kehittämistehtävistä sekä raportointi ja reflektointimateriaaleista kuten valokuvista, blogeista, vlogeista, videoista tms.

Tapahtumatuottajavalmennus on myös yksilön oppimisprosessi. Hankkeen tavoite on löytää jokaiselle omaa potentiaalia vastaavia tehtäviä. Nuoren oman osaamisen kehittäminen ja sen tuotteistaminen, johtajuus sekä tiimityöskentelytaidot ovat keskeisiä asioita. Projektimainen toiminta edellyttää myös yritteliäisyyttä. Hankkeen yhtenä osa-alueena on myös avata nuorille mahdollisuutta hankkia kokemusta ja omaa rahaa yrittäjänä.

Hyvät käytänteet monistetaan ja levitetään myös muiden käyttöön. Tuottamisprosessin mallintaminen ja käytänteet siirretään verkkoon kaikkien saataville yhdessä nuorten kanssa jo hankkeen alusta alkaen.

1. Hankkeen toteutus raportointijaksolla

Saavutetut tavoitteet hankkeen alkamisesta raportointijakson loppuun

* Parantuneista palveluista hyötyneen maaseutuväestön määrä tavoite 500 hlöä/toteutuma 2150 hlöä.

Tavoite saavutettiin järjestämällä yleisötapahtumia Lemillä Lemin Music Fest 12.8.2017, LMF 11.8.2018 ja 10.8.2019, Luumäellä eläin- ja tonttupolut 5-6.5.2017 ja 18.12.2018. Tilaisuudet olivat kaikille avoimia yleisötilaisuuksia.

* Tehdyt talkootyötunnit tavoite 525 h/toteutuma 2283 h.

Talkootunnit koostuivat suurimmaksi osaksi hankkeeseen osallistuneiden nuorten työajasta tapahtumien ja opintovierailujen suunnitteluun, valmisteluun ja toteuttamiseen sekä osallistumisesta markkinointi koulutukseen ja tapahtuman markkinointiin. Talkootunneista pieni osa (230 h) koostui vapaaehtoisten aikuisten tuesta tapahtumien järjestelyissä kuten järjestyksen valvonta tapahtumissa sekä nuorisovaihtoon Lemillä osallistuneiden nuorten isännöinti.

* Hankkeen aikana työllistyneiden määrä tavoite 0,86 htv/toteutuma 0,75 htv

Hankkeessa työskenteli kaksi osa-aikaista hanketyöntekijää Tiia Aarrekoski (26.6.-8.9.2017) ja Outi Räisänen (10.7.-6.10.). Hankevetäjä Merja Kuukan työpanos hankkeessa (1.2.2017-31.12.2019) oli yhteensä 1105,35 tuntia. Lisäksi hankkeessa työskenteli nuorten valmentajana Lemin kunnan nuorisotyöntekijä Ville Rautiainen oman työnsä ohella mutta hänen työpanostaan ei ole laskettu mukaan tavoitteeseen.

* Aktivointitilaisuuksiin osallistuneiden määrä tavoite 80 hlöä/toteutuma 300 hlöä.

Valmennusryhmiin osallistuneiden nuorten lisäksi nuoria osallistui tapahtumien toteuttamiseen myös pop up periaatteella. Tätä ilmeni varsinkin hankkeen loppuvaiheessa. Nuoria aktivoitiin tapahtumatuottamisen ilosanomalla erityisesti kouluvierailujen yhteydessä. Havaintomateriaalina hyödynnettiin jo toteutuneiden nuorten suunnittelemien ja toteuttamien tapahtumien kuva- ja videomateriaalia. Kouluvierailujen avulla pyrittiin tarjoamaan mahdollisimman monelle nuorelle tasa-arvoinen tilaisuus osallistua mukaan toimintaan.

Aikuisväestöä tähän tavoitelukuun ole otettu mukaan, koska kyse oli nuoriin kohdistuvasta hankkeesta, vaikkakin lukuisa joukko aikuisiakin aktivoitiin varsinkin vapaaehtoistoimijoiksi.

* Hankkeeseen osallistuneet organisaatiot tavoite 20 kpl/toteutuma 95 kpl

Lemin ja Luumäen kunnat sekä seurakunnat, Luumäen kunnan työllistämisyksikkö, MTK Lemi, Lemin Musiikkiyhdistys, Lemin Nuorisoseura, Vanamokoti, Lemin kotiseutuyhdistys, Elinan kotileipomo, Lemin SPRn osasto, Digilehti Lemin Kirjava, Lemin Eräkummit, Jehu, K-Market Särä, LC Ellen/Luumäki, Savitaipaleen Apteekki, Muona Mikko, Sairasen tila, Jehu, Kotileipomo J.Rasa, Immosen Leipomo, Kujansuun tila, Niittykulma, Lemin MLL, Kouvon baari, R.Nisonen, Sairasen tila, Rääsätäti, Pekarin sinappi, Lemin Lammas, Inter-Kenkä, Studio Anne\_Maria, Fysioterapeutti Tuula Taipale, Parturikampaamo Lemin Hiushuone, Lemin kukka ja hautaus, Sale Kuukanniemi, Kespro Lpr, Pressan Katti, Lemin Riistamiehet, Askaretta, Saimaan konttorikone, Kahvilakonditoria Aleksanteri, Hankkija, Kastelli, Havi, Minimani, McDonalds, Hyvinvointitalo Onnela/Pirjo Timperi, Saimaan ammattiopisto/hiusala, tilausliikenne Rapi, Fullsteam Agency oy, Warner Music, Gaia Music Avoin Yhtiö, Antti ja Tontti oy, Riina Uronen, Kopioniini, Orthos oy, Kulttuuripalvelu Kaiku oy, Tmi Antti T, Eksoten ehkäisevä päihdetyö, Liikenneturva, Kännikapina, Mimmit, LTA oy, Tanssiryhmä Supernova, Kotalahden Martat, Visalle oy-vetykioski, Lähitapiola, Lemin VPK ja VPKn naiset, Taavetin teatteripäivät, Vainikan Sora, Taikuri Oliver, Etelä-Karjalan Kulttuurirahasto, Opetushallitus/Eramus+Youth in Action, Mahis-tuki/Nuorten Akatemia, Itse Tehty-raha/Suomen 4H-liitto, Lemin Op, Teatteri Pikkuplaneetta, Lappeenrannan kaupunki/Lprn seudun ympäristötoimi, Etelä-Karjalan pelastuslaitos, Teosto, Kaakkois-Suomen poliisilaitos, Lprn palveluskoirayhdistys, Kaakon Kantri, Babelen onlus, Hellenic Youth Participation, Mesenaatti.me, Länsi-Saimaan Sanomat, Luumäen Lehti, Lappeenrantalainen, Vartti-lehti

Hankkeen suunnitellut toimenpiteet (valmentajien työaika suunnitelma 32 h/kk/valmentaja)

* Ryhmätapaamiset 8h/kk/ryhmä ja projektiohjaus 8 h/kk/ryhmä

Nämä kaksi toimenpidettä yhdistettiin koska ne luontevasti sopivat yhteen. Dokumentoituja ryhmätapaamisia hankekauden (35 kk) aikana oli yhteensä 164 kpl eli keskimäärin 4,6 krt/kk. Tapaamisen keston ka 1,5 h eli yhteensä noin 6,9 h/kk. Näiden lisäksi oli myös muutama yön yli tapaamista ja Whatsapp ryhmäkeskusteluja joita ei laskettu tähän mukaan. Niistä olisi tullut lisää ainakin toinen mokoma tunteja.

Nuorten osallistuminen ryhmätapaamisiin vaihteli aina tapahtumatuottamisprosessin aikana. Alussa oli suuri innostus joka hiipui pikkuhiljaa. Muutamat superosallistujat, innokkaat joilla ei ollut esimerkiksi kulkemiseen liittyviä esteitä, olivat lähes aina 100 % paikalla. Mitä lähemmäs tapahtuman toteutusta prosessi eteni sitä suurempi oli taas ryhmäläisten osallistumisprosentti. Tapahtumissa kaikki projektiin osallistujat olivat pääsääntöisesti sairastumisia lukuun ottamatta paikalla.

Ryhmätapaamisissa nuoret pääsivät hiomaan ryhmätyö/tiimityötaitojaan. Tapahtumatuottamisprosessit olivat varsin pitkiä noin 10 kk. Lyhimmät prosessit olivat Luumäellä toteutetut tapahtumat. Ne kestivät noin 2 kk.

Kaikissa prosesseissa alku oli varsinaista kaaosta. Suurin osa nuorista ei ollut aiemmin itse ollut vastaavassa tilanteessa eikä osannut täysin hahmottaa mitä kaikkea tuleman pitää. Erityisesti se miten paljon oma läsnäolo tai vastaavasti poissaolo vaikuttaa muihin ryhmäläisiin, miten paljon suunniteltavia ja päätettäviä asioita kaikkiaan onkaan. Jossain vaiheessa lähes joka asiasta tuli erimielisyyttä ja lopputuloksen kannalta vähäpätöiset pikkuasiat, kuten esim. minkä värinen t-paita tai juliste, paisuivat suhteettoman suuriksi. Pahaa mieltä aiheutti erityisesti juuri se että läsnäolijoille lankesi tietysti eniten töitä ja he kokivat että muut pääsevät vähemmällä. Välillä joku suutahtikin mutta kukaan ei sen takia jättänyt peliä kesken. Vaikeuksien ja lukemattomien kompromissien kautta päästiin lopulta voittoon eli tapahtumat valmistuivat kaikesta huolimatta.

Nuoria yllätti miten paljon työtä tapahtuman tuottaminen vaatii. Suurimmalle osalle mukana olleista nuorista riitti mukana olo yhdessä projektissa mutta monet osallistuivat useamman tapahtuman tuottamiseen. Nuorisovaihdoissa osallistujina oli pääasiassa eri nuoret kuin muissa tapahtumissa. Dokumentoituja osallistujia ryhmätapaamisissa oli yhteensä 737 hlöä. Tähän ei ole laskettu mukaan nuoria jotka ovat olleet alle 15-vuotiaita.

Nuoret olivat innolla suunnittelemassa myös vuodelle 2020 LMF tapahtumaa mutta covid-19 sairaus rajoituksineen ja epävarmuus tulevasti iski kovakouraisesti. Nyt on pohdinnassa josko kokeiltaisiin streemattua tapahtumaa. Vuonna 2021 LMF tullaan todennäköisesti toteuttamaan yhteistyössä Lemin Musiikkijuhlien kanssa yhteistyössä. Nuorisovaihtoa vuodelle 2021 suunniteltiin yhdessä Ruokolahden nuorisotoimen ja ruokolahtelaisten nuorten kanssa. Lemiläisten kokemuksesta oli apua ja rahoitus vaihdolle saatiin mutta se joudutaan siirtämään vuodelle 2021. Toivottavasti silloin se pystytään toteuttamaan.

* Opintokäynnit 1,25 h/kk tai 15 h/vuosi/ryhmä

Opintokäyntejä toteutettiin yhteensä 4 kpl. Vierailtiin VirojokiTube tapahtumassa 1.7.2017, Helsingissä kuuntelemassa turvallisuusasiantuntija Juha Takalaa 28.12.2017, Heituinlahden Nuorisotapahtumassa Savitaipaleella 25.5.2018 ja Lemillä L1veMetal tapahtumassa 8.9.2018.

Näiden lisäksi toteutettiin Lemillä tapahtumien markkinointikoulutus 26.1.2019 Henri Niirasen toimesta. Tapahtumien markkinointi, tai lähinnä sen puute, oli todettu yleisöpalautteissa lähes ainoaksi puutteeksi nuorten järjestämissä tapahtumissa. Nuoret totesivat itsekin asian olevan niin. Vaikka aina oletetaan että nuoret osaavat hyödyntää ”synnynnäisiä” digitaitojaan ja sosiaalista mediaa vaikka mihin niin se oli ainakin tässä tapauksessa väärä oletus. Markkinointi sosiaalisen median kautta on kustannustehokasta mutta se vaatii oman osaamisensa. Myös tiedottaminen sekä jälkimarkkinointi jäi myös nuorilta pääasiassa toteuttamatta. Projektien rahoittajien kannalta on erittäin tärkeää että projekteista myös tiedotetaan riittävästi ja näkyvästi. Tässä on myös kipukohta joka vaatii työstämistä sekä projektin vetäjältä itseltään että myös jatkoprojekteissa nuorten kanssa työskennellessä.

Opinnollisiin asioihin voisi lukea myös ryhmätapaamisissa laaditut erilaiset rahoitushakemukset. Osa nuorista osallistui myös Opetushallituksen webinaareihin joissa perehdyttiin Erasmus+ rahoitukseen.

Opintokäynteihin ja koulutukseen käytettiin aikaa yhteensä 33,75 h eli 0,9 h/kk. Osallistujia oli yhteensä 41 nuorta.

* Tapahtumat 6,25 h/kk tai 75 h/vuosi/ryhmä

Tapahtumia järjestettiin hankekauden aikana yhteensä 9 kpl: kolme musiikkitapahtumaa Lemillä, eläin-ja tonttupolut ja Tykkimäki retki Luumäellä sekä kolme nuorisovaihtoa: Lemillä Building Bridges by Social Media 31.8.-6.9.2017, Kreikassa United Against Racism toteutettiin 25.6.-1.7.2018 ja Italiassa Know, Meet and Welcome 9-16.9.2019.

Tapahtumiin käytettiin aikaa yhteensä 231,5 h eli 77 h/vuosi. Tapahtumia oli toteuttamassa yhteensä 89 nuorta.

Tapahtumien kautta erityisesti mukana olleet nuoret, mutta myös hankkeen toteuttaja Lemin 4H-yhdistys, on saanut paljon positiivista palautetta nuorilta, heidän vanhemmiltaan että myös suurelta yleisöltä joita tapahtumat ovat tavalla tai toisella koskettaneet. Monet yhteistyökumppanit ovat halunneet olla mukana tukemassa erityisesti sen takia että nuoret ovat itse niitä suunnittelemassa ja toteuttamassa.

Kansainvälisissä projekteissa, erityisesti Lemillä toteutetussa nuorisovaihdossa, on lähtökohtana ollut ”Make the Waves” periaate. Eli pyritään osallistamaan mahdollisimman monet paikalliset ihmiset ja tahot mukaan toimintaan ja pyritään olemaan näkyvillä. Ei piilouduta leirikeskuksiin metsän keskelle. Lemillä toiminnan keskipisteenä oli Nuorisoseuran talo keskellä kylää. Osa osallistujista asui kirkonkylällä ja osa vähän kauempana. Paikallisella koululla käytiin lounastamassa ja koululaisten kanssa oli yhteinen projektipäivä. Vanhainkodin väkeä Vanamo-kodissa käytiin ilahduttamassa Makarena-tanssilla ja lauluilla. Lemin kesätorilla käytiin tekemässä tuttavuutta paikallisten kanssa. Lappeenrannan vierailun yhteydessä jaettiin ryhmissä ilmaisia halauksia kaupungilla kulkijoille. Parhaat ryhmät keräsivät toistasataa halausta 1,5 h aikana. Kaiken kruunasi perhevierailut jossa jokainen pääsi pienissä ryhmissä vapaaehtoisten lemiläisten perheiden vieraiksi yhdeksi lauantai-illaksi. Kokemus oli kuulemma ikimuistoinen molemmin puolin ja sitä muistellaan yhä. Ensimmäiseen nuorisovaihtoon on hankala löytää osallistujia mutta sana kiiri ja jatkossa tulijoita alkoi olla jo enemmän kuin oli mahdollista ottaa mukaan.

* Valmistelut, sidosryhmät, hanketukiryhmä yms. 8,7 h/kk tai 104 h/vuosi

Tähän toimenpiteeseen hankevetäjän työpanosta kului yhteensä 598 h. Luvussa on mukana myös hankevetäjän kouluttautuminen kansainvälisyysasioihin, erilaisiin projektirahoitusmuotoihin ja Badgegraft-digitaalisiin osaamismerkkeihin. Tavoitteena oli kehittää hankkeen jatkoajalla vuonna 2019 nuorten kanssa digitaalisia osaamismerkkejä oppimisen tueksi tapahtumatuottajanuorille. Digitaaliset osaamismerkit ovat kiehtova mutta vielä varsin tuntematon ja haastava toimintamuoto. Meillä oli tarkoitus saada siihen ulkopuolinen kouluttaja mutta hänen kiireistään johtuen se ei koskaan toteutunut. Hankevetäjä yritti muutaman kiinnostuneen nuoren kanssa työstää nuorisovaihtoon liittyviä osaamismerkkejä. Niitä oli tarkoitus testata Italiassa. Badgecraft-osaamismerkit sijaitsevat bittiavaruudessa Badgecraft wallet`issa joka vaatii varmatoimisen internetin ja tietokoneen tai mobiililaitteen. Internet Italian nuorisovaihdon toteutuspaikassa oli kaikkea muuta kuin toimiva ja kokeilu epäonnistui aika surkeasti. Merkit sisänsä ovat yhä tallessa mahdollista tulevaa käyttöä varten. Näitä digitaalisia osaamismerkkejä olisi mielenkiintoista jatkossa opiskella lisää ja työstää niitä nuorten kanssa. Niiden avulla oppiminen ja opitun näkyväksi tekeminen on pelimäistä ja hauskaa.

Hankevetäjän työpanos oli yhteensä 1105 h. Tämä tekee 31,5 h/kk 35 hankekuukauden aikana.

Ensimmäisenä hankevuonna projektissa oli myös kaksi osa-aikaisia hanketyöntekijää. Heidän työpanoksensa, noin 107 h/kk, oli tarpeen sillä hankkeen alussa oli paljon uusia asioita valmisteltavana ja käynnisteltävänä.

5. Hankkeessa tuotettu materiaali raportointijaksolla

Tapahtumissa nuoret valokuvasivat ja kuvia lisäiltiin sosiaalisen median tileille. Tiia Heimonen koosti slideshown vuoden 2017 Lemin Music Fest tapahtumasta <https://www.youtube.com/watch?v=RDmIbCoaixE>

Vuoden 2018 tapahtumasta Celine Meier koosti slideshown <https://drive.google.com/file/d/1pnc0kgFiTYc9msYy-5QazyjLtxkAERk3/view>.

Ja vuonna 2019 Atte Hovi videokuvasi ja latasi YouTube kanavalle videoita

<https://www.youtube.com/channel/UCsTWrbVhEE2F9toSSAbEhHg>

Toteuttajaorganisaation sisäinen tiedotus hoidettiin pääasiassa fyysisillä tapaamisilla mutta myös Whatsapp ryhmäviesteillä.

 6. Raportointijakson toteutuneet kustannukset

Hankkeen tukipäätös oli yhteensä 83790 €. Toteutuneet kustannukset olivat yhteensä 81528,14 €. Rahaa jäi käyttämättä 2261,86 €.

Palkat sivukuluineen olivat 28217,75 € (24970 € suunnitelma), ostopalvelut 38927,23 € (41590 €), matkat 1320,22 € (3000 €), muut kulut 5548,19 € (5540), vastikkeeton työ 7668,70 € (7890), yksityinen raha 8636,70 €.

Yksityistä rahaa kertyi 8636,70 €. Se koostui Etelä-Karjalan kulttuurisäätiön tuesta, metalliromun keräyksestä, torikahvituksista, arpajaisista, toiminnanjohtajan palvelujen myynnistä, työpalvelun tuotoista, 4H-yhdistyksen jäsenmaksuista ja Lemin Vanhan pappilan korttimyyntituotoista.

Vastikkeetonta työtä tehtiin 7668,70 € edestä. Nuoret tekivät kolmen vuoden aikana suurimman osan talkootunneista, toteutuma 2283 h. Talkootöiden ja osallistujien määrä on hyvä mittari että toiminta on myös kiinnostanut nuoria. Läheskään kaikkia talkootyötunteja ei ole laskettu mukaan esim. nuorisovaihtojen osalta (koska niissä rajanveto työnteon ja hauskanpidon oli liian haasteellista) sekä myös muutamia alle 15-vuotiaita on ollut talkoolaisina ja heidän talkoitaan ei ole laskettu mukaan. Muita kuin nuoria on talkoolaisina ollut järjestyksen valvojina, isäntäperheinä, yleismiehinä tai naisina 230 h.

  7. Mahdolliset liitteet

Laaditut tiedotteet ja julkaistut lehtiartikkelit, valokuvia liitteenä